Det er stadig uklart og omstridt hvem som sommeren 1941 egentlig ga ordren om å trappe opp massedrapene på østfronten til også å omfatte kvinner og barn, eksakt når ordren ble gitt og hvordan ordren kom frem til drapskommandoene. Ifølge den tyske historikeren Christian Gerlach var det sommeren 1941 ingen overordnet ordre eller plan. Gerlach tror Hitler ga ordre om å drepe alle jødene ettermiddagen 12. desember 1941 i et hemmelig møte i Berlin med topplederne. Møtet er kjent fra Goebbels’ dagbok og Hans Franks notater. Himmler møtte Hitler 18. desember og noterte at møtet blant annet handlet om jødespørsmålet og at jødene skulle utryddes som partisaner. Goebbels noterte i sin dagbok 12. desember at Hitler hadde bestemt seg for å gjøre rent bord og at utryddelsen av jødene var en nødvendig konsekvens av at de hadde satt i gang krigen.